‘বিজেপির হয়েও কাজ করেছি’, ইডি তল্লাশির পর মুখ খুলল I-PAC

কলকাতা: কেটে গিয়েছে প্রায় দু’দিন। কয়লা পাচার (Coal Mafia) মামলার তদন্তে তৃণমূল কংগ্রেসের (TMC) রাজনৈতিক পরামর্শদাতা সংস্থা ইন্ডিয়ান পলিটিক্যাল অ্যাকশন কমিটি (আইপ্যাক- I-PAC)-এর অফিস এবং কর্ণধার প্রতীক জৈনের বাড়িতে এনফোর্সমেন্ট ডিরেক্টরেট (ED)-র তল্লাশি ঘিরে উত্তপ্ত রাজ্য রাজনীতি। ঘটনার প্রায় দু’দিন পর শুক্রবার রাতে সোশাল মিডিয়ায় বিবৃতি প্রকাশ করে মুখ খুলল আইপ্যাক।

বিবৃতিতে সংস্থার তরফে বলা হয়েছে, এই তল্লাশি অত্যন্ত দুর্ভাগ্যজনক ও উদ্বেগের বিষয়। রাজনৈতিক দলমত নির্বিশেষে পেশাদারিত্ব ও দক্ষতার সঙ্গে কাজ করা একটি সংস্থার বিরুদ্ধে এ ধরনের পদক্ষেপ কাম্য নয় বলেই তাদের মত। ইডির আচমকা হানার নিন্দা জানালেও তদন্তে সহযোগিতার বার্তা দিয়েছে আইপ্যাক।\

আরও পড়ুন: এবার ১৪ ঘণ্টাতেই হাওড়া থেকে কামাখ্যা পৌঁচ্ছে যাবেন

ভোটকৌশলী প্রশান্ত কিশোর-এর উদ্যোিগে তৈরি এই সংস্থা রাজনৈতিক পরামর্শদাতা হিসেবে জাতীয় রাজনীতিতে উল্লেখযোগ্য সাফল্য পেয়েছে। জনমত বিশ্লেষণ ও সুপরিকল্পিত রণকৌশলের মাধ্যমে বিভিন্ন নির্বাচনে নির্দিষ্ট দলকে জয়ের পথে এগিয়ে দেওয়ার কৃতিত্ব রয়েছে আইপ্যাকের। ২০১৪ সালে কেন্দ্রে ক্ষমতা বদলের নেপথ্যেও সংস্থার পরিকল্পনাকে গুরুত্বপূর্ণ বলে মনে করা হয়।

পরবর্তী এক দশকেরও বেশি সময়ে কংগ্রেস, আপ, ডিএমকে, বিআরএস, জনতা দল (ইউনাইটেড)-সহ একাধিক রাজনৈতিক দলের হয়ে কাজ করেছে আইপ্যাক। বর্তমানে তারা বাংলার শাসকদল তৃণমূল কংগ্রেস-এর সঙ্গে যুক্ত। সংস্থার মালিকানাতেও পরিবর্তন এসেছে—এখন আইপ্যাকের কর্ণধার প্রতীক জৈন।

শুক্রবারের বিবৃতিতে আইপ্যাক নিজেদের দীর্ঘদিনের সাফল্যের কথাও তুলে ধরে। পাশাপাশি সূক্ষ্মভাবে জানানো হয়, তারা বিজেপির হয়েও কাজ করেছে। ফলে কোনও রাজনৈতিক মতানৈক্যের কারণে এই তল্লাশি—এমন ধারণা তারা মানতে নারাজ। আইপ্যাকের দাবি, তারা সম্পূর্ণ পেশাগত ভিত্তিতে কাজ করে এবং রাজনৈতিক পরিচয়ের ঊর্ধ্বে থেকে পরিষেবা দিয়ে থাকে।

বিবৃতির শেষ অংশে সংস্থা জানায়, এ ধরনের ঘটনার ফলে সমাজে গভীর উদ্বেগ তৈরি হয়। তবে তা সত্ত্বেও কেন্দ্রীয় তদন্তকারী সংস্থা প্রয়োজনে চাইলে তদন্তে পূর্ণ সহযোগিতা করা হবে।